
Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją.
Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama Nacionalinio kibernetinio saugumo centro prie Krašto apsaugos ministerijos (toliau – Perkančioji organizacija) vykdomo pirkimo Nr.  8577311 „Tarnybinės stotys ir jų dalys“ (toliau – Pirkimas) dokumentų atitikties Įstatymui ir jį įgyvendinantiems teisės aktams peržiūra. Peržiūra prevenciniais tikslais atlikta tam tikra apimtimi.
Tarnyba, prevencine tvarka peržiūrėjusi Pirkimo dokumentus, teikia rekomendacijas ir pastebėjimus dėl Pirkimo dokumentuose nustatytų sąlygų.

1.	Dėl Pirkime keliamų žaliųjų reikalavimų
Pirkimo specialiųjų sąlygų 1.6 papunktyje nustatyta, kad „Atliekamas žaliasis pirkimas. Aplinkosauginiai reikalavimai nustatyti, vadovaujantis Aplinkos apsaugos kriterijų taikymo, vykdant žaliuosius pirkimus, tvarkos aprašo, patvirtinto Lietuvos Respublikos aplinkos ministro 2011 m. birželio 28 d. įsakymu Nr. D1-508 (Lietuvos Respublikos aplinkos ministro 2022 m. gruodžio 13 d. įsakymo Nr. D1-401 redakcija[footnoteRef:1]) 4.4.4.3 punktu <...>gamintojas privalo užtikrinti Europos Sąjungos RoHS (angl. „Restrictions of Hazardous Substances“) direktyvos (2011/65/EU), draudžiančios gamyboje naudoti aplinkai ir žmogaus sveikatai pavojingas medžiagas (pvz., gyvsidabrį, kadmį, šviną, šešiavalentį chromą, o tai pat antipirenus), reikalavimų įvykdymą. Tiekėjas turi pateikti atitiktį žaliojo pirkimo reikalavimams įrodančius dokumentus“, tačiau nei Pirkimo specialiųjų sąlygų 6.1 papunktyje, nei Pirkimo specialiųjų sąlygų 2 priede „Techninė specifikacija“ ar Pirkimo specialiųjų sąlygų 10 priede „Prekių pirkimo-pardavimo sutarties specialiosios sąlygos“ nėra nurodyta, kokie dokumentai turėtų būti pateikiami ir kuriuo metu šie dokumentai turi būti pateikti. [1:  Lietuvos Respublikos aplinkos ministro 2026 m. vasario 12 d. įsakymo Nr. D1-20 „Dėl Lietuvos Respublikos aplinkos ministro 2011 m. birželio 28 d. Įsakymo Nr. D1-508 „Dėl Aplinkos apsaugos kriterijų taikymo, vykdant žaliuosius pirkimus, tvarkos aprašo patvirtinimo“ pakeitimo“. Detaliau žr. 2026 m. gegužės 11 d. įsigalioja žaliųjų pirkimų reglamentavimo pokyčiai] 

Perkančioji organizacija, siekdama Pirkimą vykdyti kaip žaliąjį pirkimą, neturi nustatyti tik deklaratyvių reikalavimų, o Pirkimo dokumentuose turėtų aiškiai apibrėžti žaliojo pirkimo sąlygas, jų laikymosi priežiūros ir kontrolės mechanizmą bei atsakomybę už šių reikalavimų nesilaikymą. Atsižvelgiant į tai, rekomenduojama patikslinti Pirkimo specialiųjų sąlygų 10 priedą „Prekių pirkimo-pardavimo sutarties specialiosios sąlygos“, nustatant reikalavimus, kad tiekėjas sutarties vykdymo metu pateiktų Perkančiosios organizacijos nurodytus dokumentus, kurie patvirtintų atitikimą Pirkime nustatytiems žaliesiems reikalavimams. Dokumentų, kurie patvirtintų atitikimą žaliesiems reikalavimams, nurodymas padėtų užtikrinti, kad Pirkimo dokumentai būtų tikslūs, aiškūs, be dviprasmybių tam, kad Pirkimo sutarties vykdymo metu kiltų mažiau galimų ginčų.

2. Dėl Skelbimo apie Pirkimą
Skelbimo apie Pirkimą dalyje „Procedūra“ 2.1.3. papunktyje nurodyta pirkimo vertė be PVM – 85 000 Eur be PVM, o skelbimo apie Pirkimą dalių „Pirkimo dalis (LOT-0001)“, „Pirkimo dalis (LOT-0002)“, „Pirkimo dalis (LOT-0003)“ ir „Pirkimo dalis (LOT-0004)“ 5.1.5 papunkčiuose nurodyta ne Pirkimo dalims skirta lėšų suma, o viso Pirkimo numatoma vertė - 85 000 Eur be PVM. Pažymėtina, kad tais atvejais, kai pirkimas skaidomas į dalis ir viešinama pirkimo vertė, Skelbimo apie pirkimą 5.1.5 papunkčiuose turi būti nurodytos pirkimo dalių numatomos vertės be PVM. Taip pat skelbimo apie Pirkimą dalių „Pirkimo dalis (LOT-0001)“, „Pirkimo dalis (LOT-0002)“, „Pirkimo dalis (LOT-0003)“ ir „Pirkimo dalis (LOT-0004)“ 5.1.7 papunkčiuose nurodyta, kad „Strateginių viešųjų pirkimų nėra“, kai Pirkimo sąlygų 1.6 papunktyje yra nustatytas žaliasis reikalavimas.
Atsižvelgiant į tai, kad Įstatymo 35 straipsnio 3 dalyje numatyta, kad tuo atveju, kai skelbime apie pirkimą ar išankstiniame informaciniame skelbime, kuriuo tiekėjai kviečiami dalyvauti ribotame konkurse ar skelbiamose derybose, kaip nurodyta šio įstatymo 30 straipsnio 3 dalyje, pateikta informacija neatitinka informacijos, pateiktos kituose pirkimo dokumentuose, teisinga laikoma informacija, nurodyta skelbime apie pirkimą ir išankstiniame informaciniame skelbime, kuriuo tiekėjai kviečiami dalyvauti ribotame konkurse ar skelbiamose derybose, rekomenduojama Skelbimą apie Pirkimą patikslinti nurodant Pirkimo dalių numatomas vertes ir kad pirkime taikomi žalieji reikalavimai vadovaujantis instrukcija Pranešimas apie pakeitimus (įkelta 2025 05 19) bei Skelbimas apie pirkimą (įkelta 2026 05 20)  instrukcijos 13,17, 29 skaidrėmis.

Atsižvelgdama į tai, kas nurodyta, Tarnyba rekomenduoja peržiūrėti ir patikslinti Pirkimo dokumentus pagal šioje Rekomendacijoje pateiktas pastabas. Primename, kad Perkančioji organizacija, patikslinusi Pirkimų dokumentus, turi visus pakeitimus paskelbti viešai Centrinėje viešųjų pirkimų informacinėje sistemoje (CVP IS) ir pratęsti pasiūlymų pateikimo terminą protingam laikotarpiui, per kurį potencialūs tiekėjai galėtų susipažinti su patikslintais Pirkimo dokumentais. Pažymėtina, kad visais atvejais sprendimą dėl tolimesnio Pirkimų procedūrų vykdymo ar nutraukimo priima pati Perkančioji organizacija, vadovaudamasi Įstatymo 29 straipsnio 3[footnoteRef:2] ir 4[footnoteRef:3] dalių nuostatomis. [2:  Įstatymo 29 straipsnio 3 dalis „Perkančioji organizacija privalo nutraukti pradėtas pirkimo ar projekto konkurso procedūras, jeigu buvo pažeisti šio įstatymo 17 straipsnio 1 dalyje nustatyti principai ir atitinkamos padėties negalima ištaisyti“.]  [3:  Įstatymo 29 straipsnio 4 dalis „Perkančioji organizacija turi teisę savo iniciatyva nutraukti pradėtas pirkimo ar projekto konkurso procedūras, jeigu atsirado aplinkybių, kurių nebuvo galima numatyti, arba pirkimo dokumentuose padaryta esminių klaidų, dėl kurių pirkimas tampa nebetikslingas ar jį įvykdžius būtų įsigytas perkančiosios organizacijos poreikių neatitinkantis pirkimo objektas“.

